CELEX: 32017R0586
Language: hu
Date: 2016-07-14 00:00:00
Title: A Bizottság (EU) 2017/586 felhatalmazáson alapuló rendelete (2016. július 14.) a 2014/65/EU európai parlamenti és tanácsi irányelvnek az illetékes hatóságok között a felügyeleti tevékenységek, helyszíni ellenőrzések és vizsgálatok terén való együttműködés során folytatott információcserére vonatkozó szabályozástechnikai standardok tekintetében történő kiegészítéséről (EGT-vonatkozású szöveg. )

31.3.2017   
            
            
               HU
            
            
               Az Európai Unió Hivatalos Lapja
            
            
               L 87/382
            
         A BIZOTTSÁG (EU) 2017/586 FELHATALMAZÁSON ALAPULÓ RENDELETE
   (2016. július 14.)
   a 2014/65/EU európai parlamenti és tanácsi irányelvnek az illetékes hatóságok között a felügyeleti tevékenységek, helyszíni ellenőrzések és vizsgálatok terén való együttműködés során folytatott információcserére vonatkozó szabályozástechnikai standardok tekintetében történő kiegészítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról szóló, 2014. május 15-i 2014/65/EU európai parlamenti és tanácsi irányelvre (1) és különösen annak 80. cikke (3) bekezdésének harmadik albekezdésére,
   mivel:
   
               (1)
            
            
               A 2014/65/EU irányelvnek megfelelően kicserélendő információk terjedelmének és jellegének megfelelőnek kell lennie ahhoz, hogy az illetékes hatóságok hatékonyan tudják ellátni felügyeleti feladataikat és funkcióikat. Következésképpen szükséges, hogy az illetékes hatóságok ki tudják cserélni azokat az információkat, amelyek lehetővé teszik számukra a joghatóságaikba tartozó természetes és jogi személyek tevékenységének a felügyeletét.
            
         
               (2)
            
            
               Ahhoz, hogy az illetékes hatóságok hatékonyan nyomon tudják követni a befektetési vállalkozásokat, piacműködtetőket és adatszolgáltatókat, fontos, hogy kicseréljék a következőkre vonatkozó releváns információkat: általános háttér-információk és alapító dokumentumok (beleértve a nemzeti létesítő okiratokat, vagy egyéb olyan dokumentumokat, amelyek betekintést adnak a vállalkozás felépítésébe és operatív tevékenységeibe); az engedélyezési eljárásra vonatkozó információk; a befektetési vállalkozások vezető testületeire vonatkozó információk, beleértve például az olyan információt, amely igazolhatja a vezető testület tagjainak alkalmasságát, úgy mint a munkatapasztalatuk (beleértve az önéletrajzukat, feltüntetve a vonatkozó iskolai végzettséget és szakképzettséget, a korábbi szakmai tapasztalatot és a szakmai tevékenységeket vagy egyéb kapcsolódó funkciókat, amelyek a 2014/65/EU irányelv alkalmazásában aktuálisan szükségesek); a hírnevükre vonatkozó információk; a befolyásoló részesedéssel rendelkező részvényesekre és tagokra vonatkozó információk, például vállalati háttér-információk és hírnév; a vállalkozás engedélyezésére vonatkozó információk, beleértve a vállalkozások megadott és megtagadott engedélyeit; a szabályozott piacok szervezeti követelményeire vonatkozó információk; az adatszolgáltatók engedélyezésére vonatkozó információk; az ügyfelek szakmai ügyfélként való besorolásához kapcsolódó lemondás jóváhagyására vagy visszautasítására vonatkozó információk; a szankciókra és végrehajtási intézkedésekre vonatkozó információk; az operatív tevékenységekre vonatkozó információk és a releváns magatartási és megfelelési előtörténet.
            
         
               (3)
            
            
               Lehetővé kell tenni az illetékes hatóságok számára a hitelintézetek hatékony nyomon követése szempontjából releváns információk cseréjét is, amennyiben azok befektetési szolgáltatásokat nyújtanak vagy befektetési tevékenységeket végeznek.
            
         
               (4)
            
            
               Annak érdekében, hogy az illetékes hatóságok felügyeleti feladataikat átfogóan láthassák el, képesnek kell lenniük az általuk esetlegesen birtokolt releváns információk cseréjére is, beleértve a befektetési vállalkozásokra, piacműködtetőkre, adatszolgáltatókra, hitelintézetekre, pénzügyi szerződő felekre, szabályozott piacok tagjaira vagy résztvevőire, multilaterális kereskedési rendszerekre vagy olyan személyekre vonatkozó információkat, akik a 2014/65/EU irányelv 2. vagy 3. cikke alapján mentességet élveznek. Emellett az illetékes hatóságoknak képeseknek kell lenniük az olyan személyekre vonatkozó releváns háttér-információk cseréjére, akik a 2014/65/EU irányelv szerint előírt engedély nélkül nyújtanak befektetési szolgáltatásokat.
            
         
               (5)
            
            
               A következetesség és a pénzügyi piacok zavartalan működése érdekében az e rendeletben megállapított rendelkezéseket és a 2014/65/EU irányelvet átültető kapcsolódó nemzeti rendelkezéseket azonos időponttól kell alkalmazni.
            
         
               (6)
            
            
               Ez a rendelet az Európai Értékpapírpiaci Hatóság (ESMA) által a Bizottsághoz benyújtott szabályozástechnikai standardtervezeteken alapul.
            
         
               (7)
            
            
               Az ESMA kikérte az 1095/2010/EU európai parlamenti és tanácsi rendelet (2) 37. cikkével összhangban létrehozott Értékpapírpiaci Érdekképviseleti Csoport véleményét.
            
         
               (8)
            
            
               Az ESMA nem folytatott nyilvános konzultációt ezekről a szabályozástechnikai standardtervezetekről, mivel ezek az illetékes hatóságok között a felügyeleti tevékenységek, helyszíni ellenőrzések és vizsgálatok terén való együttműködés során folytatott információcserére vonatkoznak, és alkalmazási körük és hatásuk fényében ezt aránytalannak tartotta.
            
         ELFOGADTA EZT A RENDELETET:
   1. cikk
   Hatály
   A 2014/65/EU irányelv 80. cikke alapján együttműködés iránti kérést fogadó illetékes hatóság (a megkeresett hatóság) és az együttműködés iránti kérést kezdeményező illetékes hatóság (megkereső hatóság) közötti kicserélendő információk a következő vállalkozásokat érinthetik:
   
               a)
            
            
               a 2014/65/EU irányelvnek megfelelően engedélyezett befektetési vállalkozás, piacműködtető vagy adatszolgáltató;
            
         
               b)
            
            
               a 2013/36/EU európai parlamenti és tanácsi irányelv (3) alapján engedélyezett, befektetési szolgáltatásokat nyújtó vagy befektetési tevékenységeket végző hitelintézet;
            
         
               c)
            
            
               az a) és b) pontban nem említett, bármely más természetes vagy jogi személy, vagy bármely nem bejegyzett vállalkozás vagy egyesület.
            
         2. cikk
   A befektetési vállalkozásokkal, piacműködtetőkkel vagy adatszolgáltatókkal kapcsolatban kicserélendő információk
   (1)   Amennyiben valamely illetékes hatóság úgy dönt, hogy együttműködést kér, a következő információkat kérheti az 1. cikk a) pontjában említett vállalkozásokkal kapcsolatban:
   
               a)
            
            
               a vállalkozások alapításához kapcsolódó általános információk és dokumentumok:
               
                           i.
                        
                        
                           információ a vállalkozások nevéről, központi ügyviteli és/vagy székhelyének címéről, kapcsolattartási adatairól, a vállalkozás nemzeti azonosító számáról, valamint a nemzeti nyilvántartás kivonata;
                        
                     
                           ii.
                        
                        
                           azon alapító okiratokkal kapcsolatos információk, amelyek meglétét a vonatkozó nemzeti jogszabály írja elő a vállalkozások számára;
                        
                     
         
               b)
            
            
               a 2014/65/EU irányelv 7. cikkének (4) bekezdésében meghatározott információk a vállalkozás engedélyezési eljárásával kapcsolatban, amennyiben ezek az információk nem szerepelnek az ESMA-nak az 1095/2010/EU rendelet 8. cikke (1) bekezdésének k) pontja szerint létrehozott nyilvános jegyzékében;
            
         
               c)
            
            
               a vállalkozás vezető testületének tagjaira, vagy az üzleti tevékenységét ténylegesen irányító személyekre vonatkozó információk, amelyeket az engedélyezési eljárás részeként megadtak, többek között:
               
                           i.
                        
                        
                           nevük, személyi azonosító számuk (ha van ilyen az adott tagállamban), lakóhelyük és kapcsolattartási adataik;
                        
                     
                           ii.
                        
                        
                           arra a pozícióra vonatkozó információ, amelyre ezeket a személyeket kijelölték a vállalkozáson belül;
                        
                     
                           iii.
                        
                        
                           az irányítási struktúra szervezeti ábrája, vagy azon személyek azonosítása, akik a vállalkozás által a 2014/65/EU irányelv szerint végzett tevékenységekért felelősek;
                        
                     
         
               d)
            
            
               a vezető testület tagjai vagy a vállalkozás üzleti tevékenységét ténylegesen irányító személyek alkalmasságának az értékeléséhez szükséges információk, többek között:
               
                           i.
                        
                        
                           a munkatapasztalatra vonatkozó információk;
                        
                     
                           ii.
                        
                        
                           a tag vagy személy hírnevére vonatkozó információk, többek között:
                           
                                       —
                                    
                                    
                                       bűnügyi nyilvántartásra, vagy bűnügyi nyomozásokra és büntetőeljárásokra vonatkozó információk, vonatkozó polgári és közigazgatási ügyek, valamint fegyelmi ügyek (ideértve vállalatigazgatói minőségben történő kizárást, a csődöt, a fizetésképtelenségi és hasonló eljárásokat), hivatalos tanúsítvány révén, ha rendelkezésre áll, vagy más egyenértékű dokumentum révén;
                                    
                                 
                                       —
                                    
                                    
                                       az adott személlyel szembeni folyamatban levő vizsgálatokra, végrehajtási eljárásokra, szankciókra vagy más végrehajtási döntésre vonatkozó információk;
                                    
                                 
                                       —
                                    
                                    
                                       egy szakma, üzleti tevékenység vagy foglalkozás végzésére vonatkozó nyilvántartásba vétel, felhatalmazás, tagság vagy engedély megtagadása; ilyen nyilvántartásba vétel, felhatalmazás, tagság vagy engedély visszavonása, bevonása vagy megszüntetése, vagy szabályozói vagy állami szerv, vagy szakmai testület vagy szövetség általi kizárás;
                                    
                                 
                                       —
                                    
                                    
                                       a munkaviszonyból vagy bizalmi állásból, bizalmi vagyonkezelői viszonyból való elbocsátás vagy hasonló helyzet;
                                    
                                 
                     
         
               e)
            
            
               befolyásoló részesedéssel rendelkező részvényesekre és tagokra vonatkozó információk, többek között:
               
                           i.
                        
                        
                           a befolyásoló részesedéssel rendelkező személyek listája;
                        
                     
                           ii.
                        
                        
                           egy vállalatcsoport tagjait alkotó részvényesek esetében a vállalatcsoport szervezeti ábrája, feltüntetve a csoporton belüli minden egyes vállalkozás fő tevékenységeit, és azonosítva a 2014/65/EU irányelvben meghatározott rendelkezések szerint működő, csoporton belüli vállalkozásokat vagy egyéneket;
                        
                     
                           iii.
                        
                        
                           az alkalmasságuk értékeléséhez szükséges információk és dokumentumok;
                        
                     
         
               f)
            
            
               a szervezeti felépítésre, működési feltételekre és a 2014/65/EU irányelvben meghatározott követelményeknek való megfelelésre vonatkozó információk, többek között:
               
                           i.
                        
                        
                           a 2014/65/EU irányelv szerint előírt megfelelési és kockázatkezelési politikákra és eljárásokra vonatkozó információk a vállalkozásokkal és függő ügynökeikkel kapcsolatban;
                        
                     
                           ii.
                        
                        
                           a vállalkozások megfelelési adatai, beleértve az illetékes hatóságoknál lévő információkat;
                        
                     
                           iii.
                        
                        
                           a 2014/65/EU irányelv 23. cikkében meghatározottak szerint az összeférhetetlenségek megelőzésére irányuló szervezeti és igazgatási szabályokra vonatkozó információk;
                        
                     
                           iv.
                        
                        
                           ügyfeleknek való értékesítés céljából pénzügyi eszközöket előállító befektetési vállalkozások esetében az egyes pénzügyi eszközök jóváhagyási eljárására vonatkozó információk, beleértve a célpiacra és a forgalmazási stratégiára, valamint a felülvizsgálati politikával kapcsolatos intézkedésekre vonatkozó információkat;
                        
                     
                           v.
                        
                        
                           a befektetési vállalkozások tekintetében információ a 97/9/EK európai parlamenti és tanácsi irányelv (4) szerinti kötelezettségeikről;
                        
                     
                           vi.
                        
                        
                           a befektetési vállalkozásoktól a 2014/65/EU irányelv 16. cikkében meghatározott tevékenységeknek és követelményeknek megfelelően kérhető információk;
                        
                     
         
               g)
            
            
               a befektetési vállalkozásoknak a 2014/65/EU irányelv 5–10. cikkével összhangban megadott engedélyre vonatkozó információk;
            
         
               h)
            
            
               a szabályozott piacoknak és adatszolgáltatóknak a 2014/65/EU irányelv 44., 45. és 46, valamint 59–63. cikkével összhangban megadott engedélyekre vonatkozó információk;
            
         
               i)
            
            
               a 2014/65/EU irányelv II. mellékletében meghatározottak szerint kérésre szakmainak tekinthető ügyfelekkel kapcsolatban jóváhagyott vagy visszautasított lemondásokra vonatkozó információk;
            
         
               j)
            
            
               a vállalkozásokkal szemben alkalmazott szankciókra vagy végrehajtási intézkedésekre vonatkozó információk, többek között:
               
                           i.
                        
                        
                           egy vállalkozással, vagy a vezető testület egy tagjával, vagy a vállalkozás üzleti tevékenységét ténylegesen irányító személyekkel szembeni szankciókra vonatkozó információk;
                        
                     
                           ii.
                        
                        
                           a vállalkozások, vagy a vezető pozícióban lévő személyek általi jogsértésekre vonatkozó információk;
                        
                     
                           iii.
                        
                        
                           bűnügyi előéletre, bűnügyi vagy közigazgatási nyomozásokra vagy eljárásokra, vonatkozó polgári és közigazgatási ügyekre, valamint fegyelmi ügyekre vonatkozó információk hivatalos tanúsítvány révén, ha rendelkezésre áll, vagy más egyenértékű dokumentum révén;
                        
                     
         
               k)
            
            
               az operatív tevékenységekre vonatkozó információk és a releváns magatartási és megfelelési előtörténet a kérés tárgyához kapcsolódóan, többek között:
               
                           i.
                        
                        
                           a vállalkozás üzleti tevékenységére vonatkozó információ a 2014/65/EU irányelvnek megfelelően;
                        
                     
                           ii.
                        
                        
                           az érintett illetékes hatóság általi vizsgálat céljára a vállalkozások és fióktelepek által vezetett belső jegyzőkönyvek és nyilvántartások;
                        
                     
         
               l)
            
            
               a 2014/65/EU irányelv 80. cikkének (1) bekezdésében említett felügyeleti tevékenységek, helyszíni ellenőrzések és vizsgálatok terén való együttműködéshez szükséges minden egyéb információ.
            
         (2)   Amennyiben valamely tagállam előírja, hogy egy harmadik országbeli vállalkozás a 2014/65/EU irányelv 39. cikkének (1) és (2) bekezdése szerint fióktelepet létesítsen, egy másik tagállam illetékes hatósága kérheti az adott fióktelep felügyeletében illetékes hatóságtól azokat az információkat, amelyeket a székhely szerinti állam hatóságától a fióktelep megnyitásának engedélyezése kapcsán kapott, többek között:
   
               a)
            
            
               a 600/2014/EU európai parlamenti és tanácsi rendeletnek (5), vagy a 2014/65/EU irányelv átültetése érdekében hozott rendelkezéseknek és intézkedéseknek való megfelelés ellenőrzése szempontjából releváns információk;
            
         
               b)
            
            
               a harmadik országbeli vállalkozás vezető testületének, vagy a vállalkozás üzleti tevékenységét ténylegesen irányító személyeknek az illetékes hatóság kérdéseire adott válasza.
            
         3. cikk
   A hitelintézetekkel kapcsolatban kicserélendő információk
   Amennyiben valamely illetékes hatóság úgy dönt, hogy együttműködést kér, a következő információkat kérheti az 1. cikk b) pontjában említett vállalkozásokkal kapcsolatban:
   
               a)
            
            
               a 2. cikk (1) bekezdésének a), f), i) és j) pontjában említett információ;
            
         
               b)
            
            
               a hitelintézetek 600/2014/EU rendeletnek, vagy a 2014/65/EU irányelv átültetése érdekében hozott rendelkezéseknek és intézkedéseknek való megfelelésének ellenőrzése szempontjából releváns bármely további információ;
            
         
               c)
            
            
               a 2014/65/EU irányelv 80. cikkének (1) bekezdésében említett felügyeleti tevékenységek, helyszíni ellenőrzések és vizsgálatok terén való együttműködéshez szükséges minden egyéb információ.
            
         4. cikk
   Az 1. cikk c) pontjában említett személyekkel kapcsolatban kicserélendő információk
   (1)   Amennyiben valamely illetékes hatóság úgy dönt, hogy együttműködést kér az 1. cikk c) pontjában említett természetes személyekkel kapcsolatban, kérheti legalább a személy nevét, születési idejét és helyét, nemzeti személyi azonosító számát, címét és kapcsolattartási adatait.
   (2)   Az 1. cikk c) pontjában említett jogi személyek vagy bármely jogi személyiséggel nem rendelkező vállalkozás vagy egyesület kapcsán az illetékes hatóság kérheti emellett a legalább a cégnevét és központi ügyviteli helyének bejegyzett címét, postai címét, ha az eltér, kapcsolattartási adatait és nemzeti azonosító számát igazoló dokumentumokat; jogi forma bejegyzését a vonatkozó nemzeti jogszabályoknak megfelelően; az üzleti tevékenységet ténylegesen irányító személyek teljes listáját, nevük, születési idejük és helyük, címük, kapcsolattartási adataik, nemzeti azonosító számuk feltüntetésével.
   (3)   Emellett az illetékes hatóságok a következő információk kicserélését kérhetik olyan személyekkel kapcsolatban, akik a 2014/65/EU irányelv szerint előírt engedély vagy nyilvántartásba vétel nélkül nyújtanak befektetési szolgáltatásokat vagy végeznek tevékenységeket:
   
               a)
            
            
               a nyújtott befektetési szolgáltatások és végzett tevékenységek részletei;
            
         
               b)
            
            
               azon személyek adatai, akikről tudott, hogy a magánszemély vagy a jogi személy felvette velük a kapcsolatot a befektetési szolgáltatásoknak vagy a befektetési tevékenységeknek az előírt engedély vagy nyilvántartásba vétel nélküli nyújtásával illetve végzésével kapcsolatban.
            
         (4)   Az illetékes hatóságok mindenképpen kérhetnek az 1. cikk c) pontjában említett személyekkel kapcsolatban olyan információt, amelyhez a 600/2014/EU rendelettel összhangban jutottak, és amely az annak vagy a 2014/65/EU irányelv végrehajtása során elfogadott rendelkezéseknek való megfelelés ellenőrzése szempontjából releváns, vagy kérhetnek a 2014/65/EU irányelv 80. cikkének (1) bekezdésében említett felügyeleti tevékenységek, helyszíni ellenőrzések és vizsgálatok terén való együttműködéshez szükséges bármely egyéb információt.
   5. cikk
   Hatálybalépés és alkalmazás
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ez a rendelet a 2014/65/EU irányelv 93. cikke (1) bekezdésének második albekezdésében először szereplő dátumtól alkalmazandó.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. július 14-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 173., 2014.6.12., 349. o.
   
   
      (2)  Az Európai Parlament és a Tanács 2010. november 24-i 1095/2010/EU rendelete az európai felügyeleti hatóság (Európai Értékpapírpiaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).
   
      (3)  Az Európai Parlament és a Tanács 2013. június 26-i 2013/36/EU irányelve a hitelintézetek tevékenységéhez való hozzáférésről és a hitelintézetek és befektetési vállalkozások prudenciális felügyeletéről, a 2002/87/EK irányelv módosításáról, a 2006/48/EK és a 2006/49/EK irányelv hatályon kívül helyezéséről (HL L 176., 2013.6.27., 338. o.).
   
      (4)  Az Európai Parlament és a Tanács 1997. március 3-i 97/9/EK irányelve a befektetőkártalanítási rendszerekről (HL L 84., 1997.3.26., 22. o.).
   
      (5)  Az Európai Parlament és a Tanács 2014. május 15-i 600/2014/EU rendelete a pénzügyi eszközök piacairól és a 648/2012/EU rendelet módosításáról. (HL L 173., 2014.6.12., 84. o.).